《题愧非马公巢云亭》
明代·杨巍

先生好事者，往往弄奇怪。所乘竹木车，首尾作船态。

前年造行竹，看花随处载。世人无不笑，达人无不爱。

忽于柳树上，为亭团似盖。四围无轩窗，云烟互而霭。

亭中何所有，酒杯长日在。亭中何所为，吟诗学马戴。

亭中何所见，北溟与东岱。亭中何所亲，山僧与荷篑。

秖欲远尘寰，不为增气槩。我也作一洞，狂放亦其最。

两孔亘如环，中间颇不隘。朅来陈道人，品题是仙界。

冥心坐终夕，动静俱无碍。百年湖海意，领略须吾辈。

秋风吹十里，初凉体则快。或饮君亭上，或酌我洞内。

酩酊无不可，谁能求富贵。兹乐难具言，更以心相会。

作者简介：（约1514—约1605）明山东海丰人，字伯谦，号梦山。嘉靖二十六年进士。除武进知县，擢兵科给事中，以忤吏部，出为山西佥事。隆庆时为右副都御史，巡抚山西，减驿银，筑城堡。乞养去。万历间历户部、工部、吏部尚书。时申时行当国，巍素厉清操，然已年老，多听其指挥。万历十五年大计，徇时行指，贤否混淆，素望大损。十八年，年近八十致仕归，归田十五年卒。工诗，有《存家诗稿》。